Amédée Ménard

**Amédée Ménard** pe **Amédée-René Ménard**, ganet d'ar 16 a viz Here 1806 e Naoned ha marvet d'an 22 a viz Here 1879 er memes kêr, a oa ur c'hizeller breizhat.

## Buhez
Mab da René François Ménard, marc'hadour koad, Amédée Ménard a oa eontr-kozh an tisavour René Ménard (1876-1958).

Dedennet e oa gant an arz d'un oad yaouank-tre ha dilezel a reas e studioù lennegezh latin ha gresianeg evit en em ouestlañ d'an diskiblezh-se. Studiañ a reas e Skol an Arzoù-kaer e Naoned, lec'h ma teuas da vezañ kelenner diwezhatoc'h.

Mont a reas e-barzh stal-labour ar c'hizeller Thuries lec'h ma krogas da zeskiñ e vicher, a-raok dont da vezañ studier an delwennour Dominique Molknecht.

Mont a reas da Bariz e 1825 evit labourat e stal ar c'hizeller Jules Ramey. Goude pemp bloaz o teskiñ ar vicher edo en e soñj mont war ar renk evit priz Roma pa darzhas dispac'h 1830. Mont a reas da Naoned e-pad ur bloaz a-raok mont en-dro d'ar gêr-benn c'hall.

Ne oa ket en e vleud e Pariz ha divizout a reas distreiñ da Vreizh goude pemp bloaz, ha mont da Naoned da chom da vat.

En e stal-labour e Naoned e roas kentelioù tresañ da Charles-Auguste Lebourg hag Auguste Toulmouche. Brudet e teuas da vezañ al lec'h evit arzourien all ar gêr hag a zeue da zaremprediñ anezhañ ingal, evel ar c'hizeller vañdeat Gaston Guitton (1825-1891).

Ar savour kemperat Joseph Bigot a c'houlennas outañ kizellañ, ouzh talbenn mirdi an Arzoù-Kaer e Kemper, un alegorienn eus al livouriezh hag ar savouriezh tro-dro ardamezioù ar gêr, ha delwenn an aotrou'n eskob Graveran (1855) en e c'hourvez evit an Iliz-veur Sant-Kaourintin, pe c'hoazh maketenn e plastr delwenn war varc'h ar roue *[[Gradlon]]*, graet e greunvaen gant ar c'hizeller eus an Oriant Le Brun ha dioueliet d'an 10 a viz Here 1858, miret e mirdi an arzoù-kaer. 

Diskouez a reas e oberennoù meur a wech e saloñs Naoned ha roet e voe dezhañ ar vedailhenn arc'hant teir gwech.
 
Mervel a reas er gêr e 17 straed Menou ha douaret e voe e bered Trugarez.

## Oberennoù
  
* Naoned :
**bered Trugarez : medailhon arem bez Victor Mangin, tro-dro 1867 ;
**iliz Itron-Varia-ar-Porzh-Mat :
*** Itron-Varia gwarezerez ar vartoloded, 1858, uhelvos e maen en talbenn ;
*** *Santez Anna*, delwenn ;
*** *Bez an abad Fresneau*.
** iliz Sant-Klemañs : kador-sarmon ;
** Ti-gar "Orleañs" : teir delwenn en talbenn, oberennoù distrujet.
** Plasenn Aristide Briand : *Al Lezenn* hag *An Nerzh*, delwennoù e maen e talbenn Ti al lezioù-barn kozh, bremañ leti Radisson Blu ;
** Mirdi Dobrée : *[[Alan Varvek]]*, 1861, delwenn vras e plastr, hag a oa a-raok e skalieroù a enor ar prefeti hag a yae da saloñsoù ar c'huzul departamant, lakaet e 1975 e porzh Kastell Duged Breizh, drastet e 1978. Renevezet gant Raffig Tullou ;
** peskerezh kêr kozh : arouez an Erzh hag ar Sevr, distrujet asambles gant ar savadur e 1940 ;
** Straed ar Peniti : *Santez Anna*, 1851, hollad e houarn-teuz.
* Pornizh, liorzh Gourmalon : *Monumant d'an amiral [[Théodore Constant Leray|Théodore Leray]]*, 1855, delwenn en arem.
* Kemper :
**Iliz-veur Sant-Kaourintin : delwenn an aotrou'n eskob Graveran en e c'hourvez, 1855 ;
** mirdi an Arzoù-kaer : *Ar Roue [[Gradlon]]*, tro 1850, delwenn war varc'h, maketenn e plastr.
   

Alain II Barbetorte Duc de Bretagne.jpg|Delwenn Alan II Varvek, miret er Mirdi Dobrée, Naoned.
Nantes (44) Cimetière Miséricorde - Tombe de Victor Mangin - Fils.jpg|Medailhon en arem bez Victor Mangin (tro 1867), bered Trugarez e Naoned.
077 Amédée-René Ménard Le roi Gradlon.jpg|*Ar Roue [[Gradlon]]* (tro 1850), mirdi an Arzoù-kaer Kemper.
Sainte Anne Nantes.jpg|*[[Santez Anna]]* (1851), Naoned, straed an Peniti.
Pornic - Contre-amiral Théodore Constant Leray 01.jpg|*Monumant d'an amiral [[Théodore Constant Leray|Théodore Leray]]* (1855), Pornizh, liorzh Gourmalon.
Nantes - église Notre-Dame-de-Bon-Port (09).JPG|Itron-varia gwarezerez ar vartoloded (1858), talbenn iliz Itron-Varia-ar-Porzh-Mat e Naoned.
Allégorie de la Force surmontée du blason de Nantes, ancien palais de justice de Nantes.jpg|Alegorienn an Nerzh, ardamezioù Naoned a-us dezhi, talbenn Ti al lezioù-barn kozh, plasenn Aristide Briand, Naoned.
Allégorie de la Loi surmontée du blason de la Bretagne, ancien palais de justice de Nantes.jpg|Alegorienn al Lezenn, ardamezioù Breizh a-us dezhi, talbenn Ti al lezioù-barn kozh, plasenn Aristide Briand, Naoned.


## Memor
* ur straed e Naoned a zoug e anv.

## Daveoù

## Gwelet ivez
* *Nantes histoire de rue* gant Stéphane Pajot, Les Sables d'Olonne, d'Orbestier, 2010, 215 p.,  
*André Cariou, « Amédée Ménard à Quimper », pp 173-178, e *La Sculpture dans l’Ouest*, *Arts de l’Ouest*, Roazhon, emb. Gwask skol-veur Roazhon 2, 1994.